Nafarroako Parlamentuko Mahaiak, 2018ko urriaren 22an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Nafarroako Alderdi Sozialista talde parlamentarioak aurkezturiko mozioa, zeinaren bidez Nafarroako Gobernua premiatzen baita neurriak ezar ditzan, ezkutuko ekonomiaren eta jarduera irregularren aurkako borrokan autonomoen kolektiboa babesteko.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2018ko urriaren 22an

Lehendakaria: Ainhoa Aznárez Igarza

MOZIOAREN TESTUA

Nafarroako Alderdi Sozialista talde parlamentarioko eledun María Chivite Navascués andreak, Legebiltzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatzeko eta bozkatzeko. Mozioaren bidez, premiatu egiten da neurriak ezartzera, ezkutuko ekonomiaren eta jarduera irregularren aurkako borrokan autonomoen kolektiboa babesteko.

Nafarroako Lan Autonomoaren Plana 2017ko azaroan onetsi zen, eta haren helburu nagusia argi zegoen oso: enpresa-ehundura osatzen duten pertsonen jarduera sustatzea, horiek baitira enplegua sor dezaketenak. Arreta berezia eman behar zaie enpresaburu txikiei eta autonomoei, Nafarroako enpresa-ehunduraren % 90 baino gehiago baitira. Beren jardueran topatzen dituzten oztopoak ezabatu behar dira, eta neurriak ezarri Foru Komunitatean norberaren konturako lana erraztu, sustatu eta egonkortzeko, Lan Autonomoaren Estatutuko V. tituluak ezartzen duen moduan.

Horretarako, planak helburu jakin batzuk aipatzen ditu; horien artean, ekimen honetan nabarmentzekoak dira ezkutuko ekonomiaren eta iruzur fiskalaren aurkako borrokako ekintzak. Bada, gaur egun, dokumentua argitaratu zenetik urtebete iragan denean, ez da neurri aipagarri bakarra ere abian jarri autonomoen kolektiboa babesteko ezkutuko ekonomiaren eta jarduera irregularren aurkako borrokan.

Agerikoa da ezkutuko ekonomiaren, jarduera irregularren, aitortu gabeko lanaren edo iruzurraren ondorioen larritasuna; izan ere, diru-bilketa publikoan eragina edukitzeaz gainera, merkatua distortsionatzen dute, eta lehia desleialari mesede egiten diote legezkotasunaren esparruan jarduten dutenen aurka.

Horregatik, eta autonomoen kolektiboa ezkutuko ekonomiaren eta jarduera irregularren aurkako borrokan babesteko, Nafarroako Alderdi Sozialista talde parlamentarioak honako erabaki-proposamen hau aurkezten du:

1. Nafarroako Parlamentuak Nafarroako Gobernua premiatzen du Nafarroako langile autonomoak ukitzen dituzten jarduera irregularrak detektatu, borrokatu eta prebenitzera bideratutako jarduketak antola ditzan.

2. Nafarroako Parlamentuak Nafarroako Gobernua premiatzen du kanpainak egin ditzan, xede dutenak Nafarroako gizarte osoa sentsibilizatzea jarduera irregularren eta deklaratu gabekoen eragin negatiboei buruz, bai eta horietara joz gero aplika daitezkeen zehapenei buruz ere.

3. Nafarroako Parlamentuak Nafarroako Gobernua premiatzen du urgentziaz sor dezan berariazko batzorde edo lantalde bat, lan autonomoaren esparruko jarduera irregularrak detektatu, borrokatu eta prebenitzeko.

4. Nafarroako Parlamentuak Nafarroako Gobernua premiatzen du Lan Autonomoaren Lanbide-elkarteak sar ditzan Iruzurraren aurka Borrokatzeko Batzordean.

Iruñean, 2018ko urriaren 11n

Eleduna: María Chivite Navascués